30/08/2010 | Administración LocalMunicipal
Zas
Aprobación definitiva Regulamento do Servizo Municipal de Axuda no Fogar

Queda automáticamente elevado a definitivo o acordo plenario do Concello de Zas sobre a aprobación provisional do Regulamento do Servizo Municipal de Axuda no Fogar do Concello de Zas, ao non presentarse reclamacións durante o prazo de exposición ao público. Transcríbese o texto íntegro do dito regulamento: CAPITULO I. DISPOSICIÓNS XERAIS Este documento ten por obxecto a regulación dentro do Concello de Zas da prestación do servizo de Axuda no Fogar (SAF), dende unha perspectiva integral e normalizadora, dirixida ás persoas ou familias en situación de especial necesidade, por determinadas carencias de carácter físico, psíquico ou social, que lles impidan o normal desenvolvemento nas actividades da vida diaria. Este regulamento inscríbese dentro do ámbito de actuación da Lei 13/2008 de servizos sociais, da Lei 5/87 reguladora das bases de réxime local, do Decreto 240/1995 de Servizos Sociais de Atención Primaria, da Orde de 22 de xaneiro de 2009, reguladora do servizo de axuda no fogar, e na lei 39/ 2006 de promoción da autonomía persoal e atención á dependencia e na súa normativa estatal e galega que a desenvolve, e demais lexislación aplicable. O Programa de Axuda no Fogar é un servizo social que presta un conxunto de atencións, dende unha perspectiva integral e normalizadora, aos individuos e familias no seu domicilio, naquelas situacións nas que teñen limitada a súa autonomía por motivos físicos, psíquicos e sociais, ou nos casos de desintegración familiar, facilitándolles a permanencia no seu propio contorno de convivencia, e evitando así a súa posible institucionalización. O SAF é un servizo público que terá a consideración de prestación básica de servizos sociais de atención primaria inserida no sistema integrado de Servizos Sociais, de carácter complementario e transitorio, con planificación, coordinación e control público. · A finalidade do servizo é a de mellorar a calidade de vida das persoas que viven nos seus domicilios e requiran asistencia. · O servizo debe xuntar o esforzo do propio usuario, da súa familia, veciños e amizades, dos servizos públicos e privados, dos voluntarios, é dicir, o esforzo da comunidade no seu conxunto, para proporcionar o benestar desexado mantendo o maior grao de autonomía mediante un labor preventivo, asistencial e de rehabilitación. · Nunca se lle fará á persoa aquelo que poida facer ela xa que, neste caso, se iría incapacitando, causándolle dependencia en lugar de autonomía. · Non se deberá substituír á familia na súa responsabilidade senón que, pola contra, esta deberá ser estimulada na atención ao usuario. O Concello prestará o servizo de acordo cos seguintes principios xerais de actuación: · Responsabilidade pública. · Igualdade e universalidade. · Globalidade e integración. · Subsidiaridade, propiciando a asunción das responsabilidades familiares existentes no seu caso. A prestación do SAF está destinada a persoas do termo municipal de Zas con dificultades para valerse por si mesmas (discapacitadas, dependentes, maiores, familias con problemáticas diversas, drogodependentes, enfermos crónicos.). Son obxectivos xerais a mellora da calidade de vida das persoas ou familias con dificultades de autonomía persoal e a integración no seu medio habitual. Preténdese así evitar o illamento, fomentar a convivencia, a participación na vida comunitaria e evitar a posible institucionalización. Son obxectivos específicos: · Mellorar a calidade de vida das persoas usuarias. · Posibilitar a permanencia das persoas no seu contorno de convivencia habitual · Manter, mellorar e recuperar as redes de relación familiar e social · Previr situacións de dependencia ou exclusión social · Retardar ou evitar a institucionalización · Reforzar a solidariedade e potenciar o voluntariado social. CAPITULO II. CARACTERÍSTICAS E PRESTACIÓN DO SAF 5.1 No SAF a intervención realízase dun xeito personalizado, en función das necesidades de cada persoa usuaria ou da súa familia no que se refire ao tipo de servizo que se prestará, as horas de atención, etc. É un recurso de tipo voluntario, solicitado persoa usuaria ou pola súa familia. É un recurso aberto a toda a poboación; non obstante mentres as dispoñibilidades económicas non permitan a súa universalización, haberá que priorizar aqueles usuarios ou familias que teñan máis dificultades e menos posibilidades de acceso a outros recursos. É un recurso temporal, é dicir, que ten un inicio e un final, en función da valoración do profesional e da vontade do usuario. É un servizo, por definición descontinuo. Terá carácter especial a intensidade da prestación do SAF para as persoas que teñan recoñecido un grao e un nivel de dependencia mediante unha resolución do organismo competente da Xunta de Galicia, de maneira que se estableceran distintos graos de intensidade 5.2 Para poder obxectivar, valorar e ordenar as solicitudes do SAF, utilizarase un sistema de baremo no que se valorarán e puntuarán os aspectos de autonomía persoal, situación familiar, situación social, situación económica e valoración técnica. O SAF vai dirixido a toda a poboación, pero, mentres as dispoñibilidades económicas non permitan o seu uso xeneralizado, dispoñerase duns criterios de prioridade de xeito que poidan ser obxectivables, por unha parte a situación de necesidade social e por outra a situación económica do usuario 5.3. A intensidade coa que se prestará o SAF como recurso idóneo, será, nos casos de usuarios con grao e nivel de dependencia e plan de coidados, aprobado da seguinte maneira: 1. De conformidade coa valoración técnica realizada polos Servizos Sociais do Concello no marco do SAF poderán prestarse os seguintes tipos de atención de carácter básico: A.- Atencións de carácter persoal Engloba aquelas tarefas dirixidas a persoa usuaria cando esta non poida realizalas por si mesma, ou ben cando deba acudirse ás seguintes necesidades: - Apoio no aseo e coidado persoal co obxecto de manter a hixiene corporal. - Axuda na inxesta da alimentación. - Supervisión da medicación prescrita polo persoal facultativo e do estado de saúde para a detección e comunicación de calquera cambio. - Apoio á mobilización dentro do fogar. - Acompañamento e atencións no domicilio. - Cambios posturais e mobilizacións na cama. - Favorecer actividades de ocio. - Outras atencións de carácter persoal, non recollidas en apartados anteriores, que poidan ser incluídas con carácter específico. B.- Atencións de carácter doméstico Enténdese como tales aquelas actividades e tarefas que se realicen de forma cotiá no fogar referidas a: - Alimentación. Comprenderá, entre outras, as labores de compra e preparación do alimento. - Roupa. Comprenderá as funcións de lavala, ordenala e outras análogas. - Limpeza e mantemento da vivenda. C.- Atencións de carácter técnico e complementario Refírese á xestión ou actuacións que poidan ser necesarias, ben para a posta en funcionamento do servizo, ben para que continúe en condicións idóneas, ou para permitir, co apoio de novas tecnoloxías, unha atención inmediata en situacións de crise ou emerxencia, tales como a teleasistencia e outras actuacións encamiñadas á adecuación funcional do fogar. D.- Atencións de carácter psicosocial e educativo: intervencións técnico–profesionais formativas e de apoio ao desenvolvemento das capacidades persoais, a afectividade, a convivencia e a integración na comunidade así como á mellora da estruturación familiar.2. Con carácter complementario o servizo de axuda no fogar poderá incorporar, entre outros os seguintes tipos de atención: a) Actividades de acompañamento, socialización, e desenvolvemento de hábitos saudables. b) Prestación de atención a distancia mediante dispositivos de teleseguimento, teleasistencia e similares. c) Adaptacións funcionais do fogar. d) Servizo de podoloxía. e) Servizo de fisioterapia.3. Poderán integrarse, ademais, dentro do servizo de axuda no fogar, determinadas atencións e actividades que se desenvolvan fóra do marco do domicilio da persoa usuaria, sempre que, de acordo coa prescrición técnica sobre o contido do servizo, incidan de maneira significativa na posibilidade de permanencia no fogar e na mellora da autonomía e a calidade de vida.4. En todo caso as atencións prestadas terán un carácter de reforzo e non substitutivo das propias capacidades da persoa usuaria ou doutras persoas do seu contorno inmediato, de maneira que se facilite e promova a súa autonomía.5. En ningún caso poderán formar parte das actuacións desenvolvidas polo servizo: - A realización de actividades domésticas que non fosen incluídas no proxecto de intervención recollido nesta ordenanza. - Actuacións que, polo seu carácter sanitario, deban, en todo caso ser realizadas por persoal facultativo. En ningún caso se contempla o voluntariado como substituto da prestación de axuda no fogar, aínda que se debe potenciar como complementario da mesma. CAPITULO III. PERSOAS BENEFICIARIAS DO SERVIZO 1. O servizo de axuda no fogar estará aberto a todas as persoas ou unidades de convivencia para as que, de acordo coa valoración técnica correspondente, supoña un recurso idóneo de atención.2. Terán prioridade no acceso ao servizo ás persoas que teñan un dereito recoñecido de atención dentro do sistema de autonomía e atención á dependencia.3. Sen prexuízo dos criterios de carácter xeral establecidos na orde, este regulamento municipal regulador do servizo establecerá os sistemas de acceso por libre concorrencia ao SAF, en tanto que prestación básica do sistema de Servizos Sociais, para situacións diferentes á contemplada no apartado anterior. Con carácter específico poderán ser beneficiarios do SAF: - Familias ou persoas que presente disfuncións que poidan ser susceptibles de mellora cunha axeitada atención domiciliaria. - As persoas maiores, con certo nivel de dependencia, que non teñan a ninguén que os atenda suficientemente e que, con esta axuda, poidan continuar vivindo no seu fogar. - As persoas con discapacidades, minusvalías ou enfermidades que lles impidan valerse por si mesmas. - Persoas afectadas por unha minusvalía, grao de dependencia, incapacidade, lesión, enfermidade física ou mental ou por outros motivos que os fagan precisar de axuda. - Os grupos familiares con excesivas cargas, conflitos nas relacións, situacións sociais inestables ou calquera outra problemática. - Colectivos específicos que presenten situacións de risco e exclusión social. O acceso ao servizo producirase a través dos Servizos Sociais de Atención Primaria, de acordo coas seguintes modalidades: 1. O acceso ao servizo será directo para as persoas que, tendo recoñecida a situación de dependencia, se lles asigne a axuda no fogar na correspondente resolución do Programa Individual de Atención, consonte o establecido no Decreto 176/2007, do 6 de setembro, polo que se regula o procedemento para o recoñecemento da situación de dependencia e do dereito ás prestacións do sistema na Comunidade Autónoma de Galicia, así como na Orde do 17 de decembro de 2007 pola que se establecen os criterios para a elaboración do programa individual de atención, fixación das intensidades de protección dos servizos, réxime de incompatibilidades das prestacións e xestión das prestacións económicas.2. Para as persoas que non teñan o recoñecemento da situación de dependencia, ou non lles asista o dereito de acceso efectivo ao catálogo de servizos de atención á dependencia segundo o calendario de implantación do sistema, o acceso ao servizo, previa prescrición técnica favorable dos Servizos Sociais de Atención Primaria, resolverase en réxime de libre concorrencia de acordo cos criterios establecidos na normativa reguladora do programa e, se é o caso, neste regulamento.3. De igual maneira á expresada no apartado anterior procederase nas situacións nas que a problemática principal estea relacionada con aspectos convivencias e socio-educativos.4. Nos supostos recollidos nos apartados 2 e 3 deste artigo empregarase un baremo no que, ademais dos posibles déficits de autonomía, se valoren factores de carácter persoal e socio-familiar, o apoio social, a situación da vivenda e outros que dificulten obxectivamente a normalización social e a calidade de vida. Para poder acceder á prestación do SAF, será necesario cumprir os seguintes requisitos: - Estar dentro dalgún dos grupos de persoas especificadas no artigo 7. - Estar empadroado e ter residencia efectiva no Concello de Zas. - A aceptación do servizo coas súas características, obrigas e normativa. - Que non existan familiares con obrigas legais de prestar alimento ou existindo estes: que se neguen a cumprir esta obriga, residan fora do término municipal, ou estean imposibilitados para facerse cargo das atencións do beneficiario tanto a nivel económico como persoal. - Que non reciban axuda doutra institución ou entidade para este fin. - Que non presenten un estado de deterioro físico ou psíquico tal que aconselle un internamento asistido e continuado. - Que reúnan as condicións persoais, sociais, económicas, etc que figuran nos baremos. Segundo o recollido na Ordenanza reguladora do prezo público. CAPITULO IV. ORGANIZACIÓN 1. Para a posta en marcha deste servizo será imprescindible a intervención do técnico directamente responsable de SAF (traballador/a social de atención primaria do Concello). 2. O persoal directamente adscrito á prestación do SAF estará integrado por: - Traballador/a social - Auxiliares de axuda no fogar ou se é o caso da empresa que houbese que contratar. - Educador/a familiar nos casos de problemas de desaxuste familiar ou conflito psicosocial con menores. - Psicólogo/a naqueles casos que sexa preciso.3. O Servizo estará coordinado por persoal técnico cunha cualificación mínima de diplomatura universitaria na área de servizos sociais. No caso de que o número de persoas usuarias sexa menor de 50, o persoal técnico mínimo esixible será de 0.02 profesionais en cómputo de xornada completa Por persoa usuaria. Nos demais casos aplicarase a seguinte táboa: 4. O persoal que presta atención directa nos domicilios das persoas usuarias estará formado por auxiliares de axuda no fogar, que no caso de atender a persoas afectadas por déficit de autonomía, deberán estar en posesión do título de Formación Profesional de grao medio de Atención Sociosanitaria ou equivalente, regulado no Real decreto 496/2003, do 2 de maio, ou en posesión do Certificado de profesionalidade de atención sociosanitaria a persoas no domicilio ou equivalente, regulado no Real decreto 1379/2008, do 1 de agosto, polo que se establecen os certificados de profesionalidade da familia profesional de servizos socioculturais e á comunidade 5. O Concello contará e expoñerá publicamente o regulamento de funcionamento do programa, no cal se incluirá como mínimo a seguinte información: a. Identificación da entidade titular, sede oficial e oficina base do programa. b. Ámbito de actuación c. Dereitos e deberes da persoa usuaria e da entidade d. Descrición dos servizos que se prestan e. Procedemento para causar alta, baixa, modificación ou suspensión do servizo f. Protocolo para inicio da prestación efectiva e establecemento do vínculo entre a/o auxiliar de axuda no fogar e a persoa usuaria do servizo g. Modelo de acordo de servizo entre a persoa usuaria e a entidade h. Horarios de atención ao público na oficina base do programa i. Limites horarios para a prestación do servizo j. Réxime de visitas aos domicilios do/a técnico/a que coordine ou supervise o programa. k. Protocolo de actuación no caso de urxencias e de incidencias l. Protocolos de substitución da persoa auxiliar de axuda no fogar e de cesación do servizo m. Protocolo de actuación no caso de queixa no libro de reclamacións. n. Cadro de persoal anexo o. Cadro de prezos anexo 1. O servizo público de axuda no fogar será prestado directamente polo Concello de Zas (a través de persoal propio. En caso de insuficiencia de recursos persoais poderase acudir as formas de contratación correspondentes para cubrir esa insuficiencia), ou indirectamente mediante as diversas modalidades de contratación reguladas na normativa vixente sobre contratos do sector público, a través de entidades privadas debidamente autorizadas 2. Sen prexuízo do establecido no apartado 1 deste artigo, os servizos poderán ser prestados mediante fórmulas de colaboración institucional entre as administracións competentes ou por entidades de dereito público, de acordo co establecido na lexislación vixente.1) O/A traballador/a social (técnico/a responsable) garantirá unha supervisión e seguimento do servizo prestado, que se realizará sempre que as circunstancias a fagan necesaria e, como mínimo, cunha periodicidade de dous meses. Desta supervisión quedará constancia no correspondente expediente individual. Mediante esta supervisión revisarase e axustarase, se é o caso, o contido das prestacións expresado no proxecto de intervención e no acordo de servizo.2) Contempla tamén a coordinación e supervisión dos/as auxiliares de axuda no fogar, establecendo reunións de traballo nas que se revisará a evolución dos casos e as pautas seguidas polos/as traballadores/as. Estas reunións de carácter técnico terán en todo caso, a finalidade de mellorar progresivamente a calidade do servizo.3) A prestación do SAF queda condicionada á aceptación por parte da persoa beneficiaria, que se recollerá nun documento de compromiso, no que se especificarán as condicións do servizo, as obrigas e os motivos de extinción.4) No caso de que o servizo non conte con persoal suficiente para atender todas as demandas susceptibles de recibilo, elaborarase unha listaxe de agarda por orde de puntuación.5) En caso de baixas ou vacacións dos/as auxiliares de axuda a domicilio, a súa substitución queda condicionada á dispoñibilidade do servizo.6) De maneira xeral o SAF non realizará tarefas de: limpeza de portais e escaleiras de comunidade, labores de xardinaría ou horta ou alimentación e aseo de animais.7) Cada usuario/a estará suxeito a un abono mensual segundo a Ordenanza reguladora do prezo público.8) O Concello, tanto se presta o servizo en réxime de xestión directa como se o presta en réxime de xestión indirecta ou, de ser o caso, a entidade que o preste en réxime privado, abrirá un expediente por cada persoa usuaria ou por cada unidade de convivencia á que se lle preste o servizo, no cal constará, cando menos: a) Un informe social, asinado por polo traballador/a social do Concello b) Un proxecto de intervención, asinado polo técnico responsable que designe o Concello. c) Un acordo de servizo asinado entre a entidade titular do servizo e a persoa usuaria. En todo caso o tratamento da información contida nos expedientes realizaranse de acordo coa normativa vixente en materia de protección de datos de carácter persoal 9) A persoa que exerza como responsable técnica do servizo garantirá unha supervisión do servizo efectivamente prestado, que será realizada sempre que as circunstancias a fagan necesaria e, como mínimo, cunha periodicidade de dous meses. Da supervisión realizada quedará constancia no correspondente expediente individual. Mediante esta supervisión revisarase e axustarase, se for o caso, o contido das prestacións expresado no proxecto de intervención e no acordo de servizo.1. A intensidade do servizo determinarase, con carácter xeral, en horas mensuais de atención.2. A intensidade do SAF para as persoas atendidas no marco do Sistema de autonomía persoal e atención á dependencia estará predeterminada no seu programa individualizado de atención. A súa aplicación horaria será flexible e conforme co plan de coidados, de maneira que se garanta a cobertura das necesidades de atención para a realización das actividades da vida diaria, ademais dos días laborais os fins de semana e os festivos.3. Nos restantes casos a intensidade do servizo virá determinada na prescrición efectuada polos correspondentes Servizos Sociais de Atención Primaria.4. O tratamento da información contida nos expedientes realizarase de acordo coa normativa vixente en materia de protección de datos de carácter persoal. CAPITULO V. DEREITOS E DEBERES As persoas usuarias, ademais dos deberes que con carácter xeral se contemplan no artigo 37 da Lei 4/1993, de Servizos Sociais, terán os seguintes: 1. Cumprir coas condicións do servizo, facilitando a execución das tarefas ao persoal ao cargo e poñendo á súa disposición, se for o caso, os medios materiais necesarios.2. Colaborar no desenvolvemento do servizo en función das súas capacidades e nos termos acordados en cada caso.3. Respectar a dignidade persoal e profesional das persoas que presten o servizo, así como respectar os límites das súas obrigas laborais.4. Informar dos cambios de calquera circunstancia persoal, familiar ou económica que puidesen dar lugar á modificación, suspensión ou a extinción na prestación do servizo.5. Participar no pagamento do servizo nos termos que se estableza na súa norma reguladora.6. A comunicar, con dez días de antelación, calquera ausencia temporal do domicilio que puidese impedir a prestación do servizo. O incumprimento de algúns destes deberes poderá implicar a extinción da prestación. Artigo 16. Dereitos dos/as usuarios/as do servizo. As persoas usuarias do servizo, ademais dos dereitos que con carácter xeral se lle recoñecen no artigo 36 da Lei 4/1993, de Servizos Sociais, terán dereito: 1. A seren tratadas co respecto debido á súa dignidade.2. A recibiren unha atención adaptada ás súas necesidades, coa calidade e duración prescritas en cada caso.3. A coñeceren a organización e o regulamento do servizo.4. Ao tratamento confidencial dos seus datos de acordo co disposto na Lei Orgánica 15/1999, de 13 de decembro, de protección de datos de carácter persoal.5. A recibiren información precisa e clara sobre as posibles modificacións sobrevidas durante a prestación efectiva do servizo.6. A presentaren queixas e suxestións ao persoal coordinador do servizo cando expresaren reclamacións ou fixeren suxestións sobre a súa prestación efectiva. Artigo 17. Deberes do persoal do servizo.1. O trato será sempre de respecto, evitando que a confianza co/a usuario/a e coa súa familia interfira no traballo.2. Respectar a intimidade da persoa usuaria e gardar a debida confidencialidade.3. O/a auxiliar non debe facer participe ao/ao usuario/a e á familia deste/a dos seus propios problemas, separando todo o posible a súa vida privada do seu traballo.4. Respectarase integramente o horario e as tarefas establecidas e non se poderán realizar cambios sen a previa autorización do/a responsable.5. O/a auxiliar de axuda no fogar non lles debe facer traballos a outros membros da familia distintos dos/as beneficiarios/as, aínda que convivan na mesma casa. Se se trata de persoas maiores ou dependentes, estudarase o caso dende o departamento de servizos sociais.6. En caso de ausencia do/a traballador/a deberá comunicalo con antelación, tras a autorización do/a xefe/a de persoal, ao/á usuario/a e ao/á responsable do servizo.7. Non se poderán recibir en custodia cartos, xoias nin outros obxectos.8. Non se permite ningún tipo de prestación/ bonificación por parte do/a usuario/a ( cartos, regalos, etc.). 9. Non se poderá acudir ao lugar de traballo en compaña de persoas alleas ao servizo 10. Non se disporá das chaves de ningún domicilio, excepto cando as condicións do caso así o esixan e sempre co consentimento do/a usuario/a e do técnico/a responsable. CAPITULO VI. PROCEDEMENTO PARA A TRAMITACIÓN DO SERVIZO 1. O SAF será prestado polo Concello de Zas ben de oficio ou a instancia de parte. a) De oficio. O Concello iniciará de oficio o expediente da prestación do servizo nos casos de carácter urxente, de grave perigo para a vida, altas hospitalarias ou ausencias temporais de persoas con familiares o seu cargo, ou similares nas que se demostre a necesidade urxente do servizo, e sempre en función da dispoñibilidade do mesmo. b) A instancia de parte. As solicitudes dos particulares para acceder ao servizo presentaranse no Rexistro xeral do Concello de Zas. Xunto coa solicitude deberán achegar a seguinte documentación: - DNI ou NIE do/a solicitante e dos membros da unidade de convivencia. - Fotocopia da tarxeta sanitaria do/a beneficiario/a. - Certificado de empadroamento e convivencia. - Certificado de impostos sobre o IBI, industria e vehículos de todos os compoñentes da unidade de convivencia con obriga legal de prestar auxilio. - Documentación acreditativa de ingresos (nóminas, certificados de pensións, prestacións, etc.), ou no seu defecto certificación correspondente de non percibir prestacións; de todos os membros da unidade de convivencia. - Declaración da renda ou certificado negativo de Facenda, de todos os membros da unidade de convivencia. - Recibo de aluguer ou amortización da vivenda. - Informe médico da persoa solicitante que acredite a carencia de autonomía persoal e o tratamento que é necesario controlar. - Certificado de recoñecemento de discapacidade e/ou resolución do grao de dependencia. - Declaración xurada de non ter dereito a axuda no fogar por parte doutra entidade ou organismo. - Calquera outro que se considere necesario para a avaliación da solicitude e que teña relación cos aspectos que hai que valorar. As solicitudes deberán ser valoradas, en todo caso, polo persoal técnico dos Servizos Sociais de Atención Primaria do Concello, que, unha vez realizada a correspondente visita domiciliaria, determinarán, mediante un informe preceptivo e vinculante, a idoneidade do servizo e a intensidade recomendable para cada caso concreto O prazo de presentación de solicitudes estará aberto todo o ano Unha vez cuberta a solicitude, presentarase no Rexistro Xeral do Concello de Zas. A presentación da solicitude determina o dereito a esixir da administración o correspondente recibo que acredite a data de presentación admitindo como tal unha copia na que figure a data de presentación anotada pola oficina. Unha vez rexistrada, trasladaráselle aos Servizos Sociais de Atención Primaria do Concello. A tramitación das solicitudes axustarase ao seguinte procedemento: 1.-Se se observaron defectos na solicitude, como non reunir os requisitos mencionados, ou non se acompañara de algún/s dos documentos esixidos neste regulamento requiriraselle a persoa que asinara a solicitude para que, no prazo de 10 días hábiles, corrixa as faltas ou achegue os documentos perceptivos. No dito requirimento indicarase que de non facelo desta maneira a persoa solicitante desiste da súa petición e se arquivará a súa solicitude.2.- Unha vez presentada a solicitude xunto coa documentación expresada no artigo anterior, e efectuada a visita domiciliaria así como as entrevistas necesarias será estudada e valorada polo/a traballador/a social do Concello. Este técnico/a emitirá un informe/proposta no que se recollerá: a) Proposta de concesión / denegación. b) Causa de denegación, de ser o caso. c) Puntuación total. d) Tarefas que se desenvolverán. e) Horario aproximado, duración e intensidade do servizo. f) Achega económica do beneficiario ou da familia, de ser o caso. g) Data de alta no servizo. h) Observacións no seu caso. No dito informe aplicarase o baremo establecido para obxectivar, valorar e ordenar as solicitudes. O dito informe incorporarase ao expediente administrativo e servirá para fundamentar, nun ou noutro sentido, a resolución que se adopte, o cumprimento dos requisitos e, de acordo coa consignación orzamentaria anual, informarase da conveniencia da alta no servizo ou da incorporación á listaxe de agarda, ocupando o posto correlativo que lle corresponda en función da puntuación obtida e da data de entrada.3.- Trámite de audiencia. a) Emitido o informe, informaráselle a persoa interesada ou, no seu caso, a que o/a represente. b) A persoa interesada, nun prazo non inferior a 10 días nin superior a 15, poderá alegar e presentar os documentos e xustificantes que considere oportunos. c) Se antes do vencemento do prazo a persoa interesada manifesta a súa decisión de non efectuar alegacións nin achegar novos documentos ou xustificacións, terase por realizado o trámite. d) Poderase prescindir do trámite de audiencia cando non figuren no procedemento nin sexan tidos en conta na resolución outros feitos nin outras alegacións e probas que as aducidas polo interesado.4.-O expediente seralle remitido ao órgano competente para resolver.5.-Resolución. O expediente, xunto co informe e a proposta, seranlle remitidos á Alcaldía ou ao órgano ou persoa en quen delegue, para que adopte unha resolución, que lle deberá ser comunicada a persoa interesada e ao técnico/a responsable. Así mesmo, prevese a concesión do SAF con carácter urxente, en casos de grave perigo para a vida do usuario, altas hospitalarias ou ausencias temporais de persoas con familiares ao seu cargo, ou situacións similares nas que se demostre a necesidade urxente do servizo, sempre en función da dispoñibilidade do mesmo. Nesta situación será o Sr. alcalde ou o concelleiro delegado responsable da materia quen decida a concesión ou denegación do servizo, dando conta na seguinte Xunta de Goberno Local que se realice. O órgano competente estudará as causas da modificación, suspensión, extinción ou concesión provisional. O/a responsable do servizo deberá informar acerca destas causas que lle serán comunicadas a persoa beneficiaria do servizo e ao/a responsable técnico/a. A persoa beneficiaria deberá aceptar por escrito as condicións en que se prestará o servizo.6.- No caso de que non poidan atenderse todas as demandas, poderase elaborar unha listaxe de agarda, dende a que se accederá ao servizo por orde de puntuación, segundo a aplicación do baremo de puntuación total. Ante a mesma puntuación terá prioridade o expediente coa renda máis baixa. O/a traballador/a social encargado do expediente efectuará cantas revisións considere oportunas por iniciativa propia ou a petición da persoa interesada, para o seguimento axeitado do servizo (modelo de seguimento), podendo propoñer as modificacións necesarias tanto na prestación do servizo, na revisión dos horarios establecidos baseándose no estado de necesidade e na demanda existente en cada momento, como nas achegas económicas correspondentes. Se unha vez asignado o servizo se comproba que os datos proporcionados pola persoa usuaria non son certos procederase á actualización dos mesmos e se realizada esta, tivera repercusións en canto ás achegas económicas que deben realizar as persoas usuarias, o Concello facturará o prezo resultante da actualización sobre a totalidade das horas que se lle prestara. Reservándose así mesmo o dereito a exercer as accións legais pertinentes. As modificacións que se establecen na prestación do servizo, nas achegas económicas ou na supresión do servizo, deberán acordarse previa tramitación do expediente contraditorio con audiencia á persoa interesada a quen a represente legalmente. No caso de producirse unha variación substancial que afecte ao baremo, por exemplo, modificación favorable na autonomía, apoio socio-familiar, económico, etc, procederase a unha nova valoración do caso, no suposto de que a modificación do proxecto individual non implique nova valoración, por exemplo modificación de banda horaria, tarefas, persoal,. etc, modificarase soamente o proxecto individual. Antes de proceder a alta no SAF será imprescindible a sinatura do acordo de prestación do servizo segundo un modelo normalizado. No contrato irán as seguintes especificacións, recollidas no plan de traballo que se xunta a este regulamento: - Tarefas que hai que realizar. - Horarios e días do servizo. - Técnico/a responsable do proxecto de intervención. - Gratuidade ou achega económica da persoa beneficiaria, se procede, e o método de copagamento do servizo. O acordo irá asinado por un representante do Concello e pola persoa usuaria e, naqueles casos que conten con apoio familiar, por unha persoa membro da familia. En canto ás modificacións con respecto ao establecido no contrato, do número de horas, tarefas ou modificacións xerais do plan de traballo que se vaian producindo no desenvolvemento do servizo, a proposta de modificación realizarase tras un estudo e análise da situación por parte do/a traballador/a social. A persoa usuaria deberá ser informada destas modificacións. Considéranse como suspensión provisional, con reserva de praza, aquelas interrupcións do SAF que estean dentro dos seguintes supostos: a) Por ausencia temporal da persoa beneficiaria do seu domicilio (vacacións, viaxes, participación en programas de termalismo social, etc.) por un tempo máximo de tres meses. b) Por ingreso hospitalario mentres dure este, sempre que a situación de alta hospitalaria sexa compatible coas características da persoa usuaria. Se o ingreso hospitalario se prolongase máis de tres meses, revisarase a reserva de praza e valorarase novamente a continuidade do SAF ou a súa extinción. c) Por contar, temporalmente, con apoio familiar. Se este apoio se prolonga máis de tres meses, revisarase a reserva de praza e, polo tanto, a continuidade ou extinción do servizo. d) Por necesidades do servizo, se fose necesario ampliar o número de usuarios e se considerasen prioritarios outros casos en función da situación persoal, sanitaria, e económica do beneficiario. Nos apartados a), b), c), a persoa usuaria deberá comunicarllo a entidade que preste o servizo, polo menos, con tres días de antelación, excepto nos casos de ingreso hospitalario de urxencia. No caso de que a persoa beneficiaria teña dereito a reserva de praza, non se manterá necesariamente o horario inicial nin a persoa que efectuaba o servizo, quedando a expensas das indicacións técnicas e da dispoñibilidade do servizo. O servizo poderase suspender, coa excepción das prazas vinculadas a un dereito exercido dentro do sistema de autonomía a atención á dependencia, suposto no que se estará ao disposto na normativa reguladora.1. A prestación do SAF que lle fose recoñecida a unha persoa usuaria extinguirase, en termos xerais: - Por falecemento ou renuncia da persoa beneficiaria. - Pola desaparición das causas que motivaron a prestación do servizo. - Por ingreso con carácter definitivo nun centro residencial. - Por traslado definitivo da súa residencia a outro concello. - Por incumprimento dos requisitos establecidos para a prestación do servizo, tales como trato inadecuado da persoa usuaria a persoa que desenvolva o servizo, falta de colaboración da persoa usuaria no desenvolvemento do servizo, que lle impoñan tarefas a persoa que desenvolva o servizo que non lle correspondan ou similares. - Pola desaparición das circunstancias baremables que motivaron a prestación do servizo. - Se a familia utiliza o servizo para fins diferentes aos propios da axuda a domicilio. - Por ocultación e/ou falseamento de datos por parte da persoa beneficiaria ou dos familiares. - Se a persoa beneficiaria se ausenta do domicilio sen causa xustificada por un período superior a tres meses, salvo en caso de ingreso hospitalario. - Se alguén asume totalmente a atención do beneficiario. - A falta reiterada do pagamento do servizo. - Cando o Concello deixe de prestar o servizo por falta de medios, ben por ser asumido por outra administración ou entidade de iniciativa social. - O cambio de programa individual de atención ou do proxecto de intervención que implique un cambio de asignación de recursos e a súa incompatibilidade co SAF.2. Ademais, con carácter xeral, a alteración das circunstancias tidas en conta para a concesión do servizo, poderá dar lugar á modificación das condicións de prestación nas que fóra concedido inicialmente. Os cambios de circunstancias, en calquera caso, deberán reflectirse no expediente individual, mediante un novo informe social.3. Cando se trate dun servizo público de axuda no fogar asignado a persoas en situación de dependencia na correspondente resolución de Programa Individual de Atención, segundo o establecido no Decreto 176/2007, polo que se regula o procedemento para o recoñecemento da situación de dependencia e do dereito ás prestacións do sistema da Comunidade Autónoma de Galicia o inicio, por parte da entidade titular do servizo, dun expediente de extinción ou modificación das condicións de prestacións do servizo deberá notificarse en todo caso ao órgano competente para ditar a resolución de Programa Individual de Atención Poderase conceder provisionalmente o servizo nos seguintes supostos, e sempre que existan vacantes: a) En primeiro lugar aos beneficiarios en situacións excepcionais graves, determinándose claramente a súa duración. b) En segundo lugar os beneficiarios que se atopen en lista de espera. Ambos casos requirirán a aceptación expresa de provisionalidade do solicitante. A provisionalidade non durará máis de 3 meses. CAPITULO VII. BAREMO DE ACCESO Á PRESTACIÓN DO SAF Existen dúas posibilidades de acceso: a través do baremo para persoas de autonomía persoal ou a través do baremo para situacións de desaxustes familiares ou conflitos psicosociais. Para poder obxectivar, valorar e ordenar as solicitudes do SAF, utilizarase un sistema de baremos que se valorarán e puntuarán os aspectos da autonomía persoal, situación familiar, situación social, nivel económico, valoración técnica e sistema de aboamento do servizo, conforme ao modelo que figura nos soportes documentais. CAPITULO IX. FINANCIAMENTO DISPOSICIÓNS ADICIONAIS PRIMEIRA.- Se o Concello non xestionara directamente o SAF as empresas ou entidades que o presten deberán cumprir co disposto no prego de condicións administrativas. SEGUNDA.- As subvencións que reciba o Concello de organismos, tanto públicos como privados, polo concepto de servizo de atención domiciliaria, redundarán integramente neste servizo, coa finalidade de lograr unha axeitada atención. DISPOSICIÓN DERROGATORIA Queda derrogado o Regulamento do servizo municipal de axuda no fogar do Concello de Zas publicado no B. O. P. da Coruña, núm.7, do 10 de xaneiro de 2009. DISPOSICIÓN DERRADEIRA O presente regulamento entrará en vigor unha vez que sexa publicado integramente no BOP e transcorra o prazo de 15 días previsto no art.65.2 da lei 7/1985 de 2 de abril. Zas, 29 de marzo de 2010 O alcalde Asdo.: Manuel Muíño Espasandín. Contra o presente acordo, de conformidade co artigo 46 da Lei 29/98, cabe recurso contencioso-administrativo diante do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio no B. O. P. da Coruña. Zas, 12 de agosto de 2010. O alcalde, Manuel Muíño Espasandín.